पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण की चेन तोड़ने जिले में 24 दिन का लॉकडाउन है। यह लॉकडाउन 11 अप्रैल रात 12 बजे से शुरू हुआ है, जो 5 मई तक लागू रहेगा। इस दौरान जिले की सीमा सील है। वाहनों की आवाजाही पर प्रशासन ने रोक लगा रखी है। इसका फायदा यह हुआ कि 12 अप्रैल से 1 मई के बीच 20 दिनों में जिले में एक भी सड़क दुर्घटना नहीं हुई, जबकि इसके पहले अप्रैल के 11 दिन में 14 सड़क दुर्घटनाओं में 9 लोगों की मौत हो गई। यहीं नहीं जनवरी, फरवरी और मार्च महीने में 115 सड़क दुर्घटनाएं हुई हैं। 58 लोगों की जान चली गई। अच्छी बात यह भी कि इस लॉकडाउन के बीच जिले में अपराध का ग्राफ भी तेजी से गिरा है।
2020 में थे हाईवे पर 5 ब्लैक स्पॉट, अब 2 बचे
साल 2020 में कोरोना संक्रमण की पहली लहर सामने आई। केंद्र सरकार ने संक्रमण की चैन तोड़ने देशभर में लॉकडाउन किया। धमतरी जिले में भी प्रशासन ने लॉकडाउन का कड़ाई से पालन कराया। इसका नतीजा यह हुआ कि 2020 में नेशनल हाईवे पर 5 ब्लैक स्पॉट थे। यह 15 किमी के अंदर थे। यहां हादसे हुए भी तो जान नहीं गई। ऐसे में जिले में ब्लैक स्पॉट कम हो गए। अब साल 2021 में नेशनल हाईवे पर केवल 2 ब्लैक स्पॉट है।
दुर्घटनाओं में आई कमी: एएसपी
एएसपी मनीषा ठाकुर ने बताया कि लॉकडाउन से सड़क दुर्घटना में कमी आई है। यह इसलिए क्योंकि सड़कों पर गाड़ियां नहीं चल रही है। लोग घरों से बाहर नहीं निकल रहे है। अन्य अपराधों का भी ग्राफ गिरा है।
सड़कों पर होंगे ये काम
महीनेभर पहले दुर्घटना रोकने 4 विभाग के अफसरों ने निरीक्षण किया। नेशनल हाईवे किनारे डिवाइडरों की रोज सफाई, अर्जुनी मोड़ से एचपी गैस एवं श्यामतराई में लगाए गए स्ट्रीट लाइट को रात में चालू कराने, ब्लैक स्पॉट में बनाए रंबल स्ट्रिप (गति अवरोधक) में बार मार्किंग, रोड किनारे रोड स्टर्ड, स्टॉप साइन बोर्ड एवं संकेतात्मक बोर्ड लगाने राष्ट्रीय राजमार्ग प्राधिकरण को निर्देश दिया। यह सब काम शुरू होना था, लेकिन कोरोना संक्रमण के कारण लॉकडाउन है। फिलहाल यह काम रुक गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva bho_Deva hin_Deva hin_Deva hin_Deva hin_Deva hin_Deva zho_Hant eng_Latn